Un bărbat de 55 de ani din Alba Iulia, căutat de autorităţile britanice pentru deţinere de materiale pornografice, a fost prins de poliţiştii din Alba şi reţinut pentru 24 de ore. Românul urmează să fie trimis în Marea Britanie pentru a fi judecat.

Potrivit declarațiilor Inspectoratului Judeţean de Poliţie Alba, românul, în vârstă de 55 de ani, a fost prins și, ulterior, reținut de poliţiştii din Alba.

Acesta fusese dat în urmărire internaţională pentru comiterea infracţiunii de deţinerea de materiale pornografice, potrivit News.ro.

Inculpatul urmează să se prezinte magistraţilor Curţii de Apel Alba Iulia pentru dispunerea măsurilor legale aferente.

Pentru depistarea bărbatului, poliţiştii au beneficiat de date şi informaţii suplimentare, obţinute prin intermediul Biroului SIRENE din Centrul de Cooperare Poliţienească Internaţională – Inspectoratul General al Poliţiei Române, potrivit News.ro.